|  |  |  |  |
| --- | --- | --- | --- |
| **5.** **Προστασία προσωπικών δεδομένων στο διαδίκτυο**  **Ιδιωτικότητα και δικαιώματα** | | | |
|  | | | |
| Βαθμίδα/Τάξεις: | Ε΄- ΣΤ΄ Δημοτικού, Γυμνάσιο | | |
| Λέξεις-κλειδιά: | προσωπικά δεδομένα στο διαδίκτυο, ιδιωτικότητα, δικαιώματα που αφορούν στα προσωπικά μας δεδομένα | | |
| Στόχοι: | Οι μαθητές να:   * αντιλαμβάνονται την έννοια της ιδιωτικότητας στην καθημερινή τους ζωή και στο διαδίκτυο. (Δραστηριότητα 1) * αναγνωρίζουν τι είδους πληροφορίες είναι ιδιωτικές και να επιλέγουν τρόπους προστασίας κατάλληλους για τους ιδίους. (Δραστηριότητες 2 και 4) * εντοπίζουν τους κινδύνους από την πιθανή εκμετάλλευση προσωπικών δεδομένων τους. (Δραστηριότητα 3) * αναγνωρίζουν τα δικαιώματά τους, αναφορικά με τα προσωπικά τους δεδομένα. (Δραστηριότητες 4 και 5) | | |
| Υπολογιζόμενη διάρκεια: | 80 λεπτά | | |
| Διδακτικά μέσα – υλικά και προετοιμασία: | * Λίστα με πληροφορίες που μπορεί κάποιος να ανεβάσει στο διαδίκτυο * 1κόλλα Α3 * Κομμάτια χαρτί, για να γράψουν τη συμβουλή τους * Φύλλο εργασίας: «Προσωπικά δεδομένα» (παράρτημα, εκτύπωση ένα για κάθε μαθητή) * Πληροφορίες από ιστοσελίδες για τα δικαιώματά μας σε σχέση με τα προσωπικά μας δεδομένα (παράρτημα, εκτύπωση 1 για κάθε 4 μαθητές) * Για κάποιες δραστηριότητες, οι μαθητές θα εργαστούν σε ομάδες των 4 - 5. | | |
| Περισσότερες πληροφορίες: | Ιστοσελίδα *Ασφάλεια στο Διαδίκτυο* (Παιδαγωγικό Ινστιτούτο Κύπρου):   * <http://www.pi.ac.cy/InternetSafety/sec_kindinoi_paraplanisi.html> * <http://www.pi.ac.cy/InternetSafety/sec_kindinoi_parabidiotik.html> | | |
| Αξιολόγηση: | Μέσα από τη συμμετοχή τους στη συζήτηση. | | |
| Πηγές: | Η αρχική ιδέα της δραστηριότητας 2 προέρχεται από μάθημα του Κέντρου Ασφαλούς Διαδικτύου της Εσθονίας.  Κέντρο Ασφαλούς Διαδικτύου Εσθονίας:  <http://www.targaltinternetis.ee/>  (Υλικό για εκπαιδευτικούς:  <http://www.targaltinternetis.ee/wp-content/uploads/2011/01/Targalt-internetis-teaching-materials1.pdf>)  Πληροφορίες από τις ιστοσελίδες:   * Αρχή Δεδομένων Προσωπικού Χαρακτήρα Ελλάδας (Μικροί πολίτες/[Συμβουλές](http://www.dpa.gr/portal/page?_pageid=33,96295,33_96308:33_96342&_dad=portal&_schema=PORTAL)) [http://www.dpa.gr/](http://www.dpa.gr/portal/page?_pageid=33,96295,33_96308:33_96342&_dad=portal&_schema=PORTAL) * Αρχή Δεδομένων Προσωπικού Χαρακτήρα Κύπρου ([Τα δικαιώματά σου](http://www.dpa.gr/portal/page?_pageid=33,96295,33_96308:33_96342&_dad=portal&_schema=PORTAL)) <http://www.dataprotection.gov.cy/> | | |
| Συνοδευτικό υλικό: | Τίτλος αρχείου | Όνομα αρχείου |
| (ως παράρτημα / ως αρχεία στο συνοδευτικό DVD / στην ιστοσελίδα <http://www.pi.ac.cy/InternetSafety/eSafeSchool.html>) | Βοηθητικό υλικό: Λίστα | 5\_list.docx |
| Φύλλο εργασίας: Προσωπικά δεδομένα | 5\_pros\_dedomena.docx |
| Βοηθητικό υλικό: Πληροφορίες από ιστοσελίδες για τα δικαιώματά μας σε σχέση με τα προσωπικά δεδομένα. | 5\_info\_pr\_dedomena.docx |
|  |  | | |
| **Δραστηριότητες** | | | |
|  | | | |
| **Δραστηριότητα 1: Ιδιωτικότητα Offline -Online** | | | |
| Προβληματίζουμε τους μαθητές μέσα από μία αρχική συζήτηση για την ιδιωτικότητα. Ενδεικτικές ερωτήσεις θα μπορούσαν να είναι:   * Τι θα έκανες, αν κάποιος άγνωστος σού ζητούσε τη διεύθυνση και τον αριθμό τηλεφώνου σου; * Γιατί δεν θα ήθελες να βλέπουν άλλοι το ημερολόγιό σου; * Σε πειράζει να μπαίνουν στο δωμάτιο σου χωρίς άδεια; Γιατί;   Αφού απαντήσουν, ρωτούμε:   * Θα έβαζες ή έχεις χρησιμοποιήσει τη διεύθυνση και τον αριθμό τηλεφώνου σου στο διαδίκτυο; * Αν είχες ή αν έχεις Blog/διαδικτυακό ημερολόγιο, θα σε πείραζε να το διαβάσουν άλλοι; Θα πρόσεχες τι γράφεις; * Θα άφηνες το προφίλ σου σε ένα κοινωνικό δίκτυο ανοικτό – δηλαδή να μπορεί να το δει οποιοσδήποτε;   Προβληματίζουμε τους μαθητές αναφορικά με το κατά πόσο διαχειριζόμαστε διαφορετικά παρόμοιες καταστάσεις στην πραγματική ζωή και στο διαδίκτυο. | | | |
|  | | | |
| **Δραστηριότητα 2: Ιδιωτικό Vs Δημόσιο** | | | |
| Διαβάζουμε στους μαθητές τη λίστα με πληροφορίες που οι νέοι ανεβάζουν στο διαδίκτυο ([Λίστα](#LISTA) στο παράρτημα). Για κάθε αντικείμενο στη λίστα, θα πρέπει να αποφασίσουν αν αποτελεί πληροφορία που είναι ιδιωτική (δηλαδή, δεν προορίζεται να είναι γνωστή σε όλους). Αυτό θα το κάνουν ψηφίζοντας. Όποιος πιστεύει ότι η πληροφορία είναι ιδιωτική, θα πρέπει να βάλει το χέρι μπροστά από το στόμα, ενώ όποιος πιστεύει ότι αυτή την πληροφορία θα μπορούσαμε να τη μοιραστούμε με οποιονδήποτε σηκώνει το χέρι του. Στον πίνακα της τάξης δημιουργούμε έναν πίνακα με τις κατηγορίες «Ιδιωτικό» και «Δημόσιο», και ανάλογα με τις ψήφους βάζουμε και το είδος της πληροφορίας στον αντίστοιχο πίνακα. Είναι πιθανόν να προκύψει και η κατηγορία «Εξαρτάται». Για κάθε πληροφορία στη λίστα μας, ζητούμε από κάποιον μαθητή που υποστηρίζει ότι είναι ιδιωτική πληροφορία και από κάποιον άλλο που υποστηρίζει ότι είναι δημόσια η πληροφορία, να δικαιολογήσουν ο καθένας τη θέση του.  Εναλλακτικά, η δραστηριότητα μπορεί να γίνει και ως εξής:  Γράφουμε τα είδη πληροφοριών σε χαρτάκια και κάθε μαθητής παίρνει από ένα χαρτάκι. Θα πρέπει να δικαιολογήσει, αν θεωρεί ότι η πληροφορία είναι δημόσια ή ιδιωτική και να βάλει το χαρτί του στην αντίστοιχη θέση. | | | |
|  | | | |
| **Δραστηριότητα 3: Κίνδυνοι από τη διάθεση προσωπικών δεδομένων στο διαδίκτυο** | | | |
| Χωρίζουμε τους μαθητές σε ομάδες των 4 ή 5. Τους εξηγούμε ότι τα στοιχεία (από την προηγούμενη δραστηριότητα) συνιστούν προσωπικά δεδομένα, τα οποία προστατεύονται από τον νόμο. Κολλάμε στον πίνακα ένα φύλλο χαρτί Α3 με το σήμα του ευρώ, μια καρδιά και μια κλειδαριά. Δίνουμε στους μαθητές χαρτάκια.  j0222021 MP900433140[1] MP900386667[1]  Προβληματίζουμε τους μαθητές αναφορικά με τους λόγους για τους οποίους δεν πρέπει να δίνουμε σε οποιονδήποτε πληροφορίες, όπως τη διεύθυνσή μας, τι δουλειά κάνουν οι γονείς μας, τα email, τηλέφωνα, ηλικίες, πού πάμε μετά το σχολείο κτλ. Ζητούμε να σκεφτούν και να καταγράψουν τους κινδύνους που μπορεί να προκύψουν από τη διάθεση των προσωπικών μας δεδομένων στο διαδίκτυο, όσον αφορά στους οικονομικούς κινδύνους, τους συναισθηματικούς κινδύνους και τους κινδύνους για την ασφάλειά μας. Δίνουμε 5 λεπτά να συζητήσουν στις ομάδες τους και να γράψουν τους κινδύνους που πιστεύουν ότι προκύπτουν (1 σε κάθε χαρτάκι και ζωγραφίζουν το αντίστοιχο σύμβολο). Έπειτα συζητούμε για τα όσα κατέληξαν, στην ολομέλεια. Κολλάνε τις σημειώσεις τους στην κόλλα Α3.  (Κίνδυνοι: π.χ. διάθεση των στοιχείων μας χωρίς την άδειά μας, λήψη ανεπιθύμητων μηνυμάτων, άγνωστοι με κακές προθέσεις μπορεί να μάθουν πού μένουμε και πού συχνάζουμε, κίνδυνος απαγωγής ή εξαπάτησης, ευκολότερο να πέσουμε θύματα απάτης αν έχουν τα στοιχεία μας, φωτογραφίες μας και σχόλιά μας μπορεί να πέσουν στα χέρια ατόμων που εμείς δεν θα θέλαμε και να χρησιμοποιηθούν με τρόπους που δεν θέλουμε, ενδεχόμενο πλαστοπροσωπίας, μπορεί να δεχθούμε άσχημη κριτική για τις απόψεις μας, αν δώσουμε αριθμό πιστωτικής κάρτας σε επικίνδυνες ιστοσελίδες μπορεί να μας κλέψουν, μπορεί να δεχθούμε διαφημίσεις που απευθύνονται σε εμάς ανάλογα με τα στοιχεία που γνωρίζουν για μας κτλ.). | | | |
|  | | | |
| **Δραστηριότητα 4: Προστασία των προσωπικών δεδομένων** | | | |
| Προβληματίζουμε τους μαθητές για το πώς μπορούμε να προστατεύσουμε τα προσωπικά μας στοιχεία. Τους δίνουμε χρόνο, για να εκφέρουν τη γνώμη τους.  Έπειτα δίνουμε σε κάθε ομάδα εκτυπωμένες τις συμβουλές από τις ιστοσελίδες (Στο παράρτημα. Δίνουμε πληροφορίες από μια ιστοσελίδα σε κάθε ομάδα. Για μαθητές Δημοτικού Σχολείου, είναι καταλληλότερο το κείμενο από την Αρχή Δεδομένων Προσωπικού Χαρακτήρα Ελλάδας).  Ιστοσελίδες:   * Αρχή Δεδομένων Προσωπικού Χαρακτήρα Ελλάδας (Μικροί πολίτες/[Συμβουλές](http://www.dpa.gr/portal/page?_pageid=33,96295,33_96308:33_96342&_dad=portal&_schema=PORTAL))   <http://www.dpa.gr>   * Παιδαγωγικό Ινστιτούτο Κύπρου – Ασφάλεια στο Διαδίκτυο   <http://www.pi.ac.cy/InternetSafety/sec_kindinoi_parabidiotik.html> (αντιμετώπιση)   * Αρχή Δεδομένων Προσωπικού Χαρακτήρα Κύπρου ([Τα δικαιώματά σου](http://www.dpa.gr/portal/page?_pageid=33,96295,33_96308:33_96342&_dad=portal&_schema=PORTAL))   <http://www.dataprotection.gov.cy>  Οδηγίες για τις ομάδες:   * Διαβάστε τις συμβουλές. * Συζητήστε με την ομάδα ποιες από αυτές ήδη εφαρμόζετε και σημειώστε √ δίπλα από εκείνες που εφαρμόζετε. * Σημειώστε ο κάθε ένας σε ένα χαρτί από μια συμβουλή, την οποία θα προσπαθήσετε να εφαρμόσετε στο μέλλον. (Είναι καλύτερα να είναι διαφορετική από αυτή των υπόλοιπων μελών της ομάδας).   Οι μαθητές παρουσιάζουν στην τάξη τη συμβουλή που θα επέλεγαν να ακολουθήσουν και την κολλούν σε μια Α3 κόλλα, στην οποία θα μαζευτούν οι συμβουλές όλων. | | | |
| **Δραστηριότητα 5: Μαθαίνω τα δικαιώματά μου** | | | |
| Διαβάζουν στην ολομέλεια τα δικαιώματά τους, από το κείμενο του Γραφείου Επιτρόπου Προστασίας Δεδομένων Προσωπικού Χαρακτήρα Κύπρου.  (<http://www.dataprotection.gov.cy/dataprotection/dataprotection.nsf/rights_gr/rights_gr?OpenDocument>, παράρτημα: νομοθεσία - δικαιώματα).  Τα παιδιά καλούνται να αντιγράψουν τα δικαιώματά τους (μόνο τον τίτλο) στο φύλλο εργασίας «Προσωπικά δεδομένα». Το φύλλο εργασίας θα το πάρουν σπίτι, για να το δώσουν στους γονείς τους. Συζητούμε για το κατά πόσο γνώριζαν ότι έχουν αυτά τα δικαιώματα και τι σημαίνουν τα δικαιώματα αυτά για εκείνους σε πρακτικό επίπεδο. Μπορούν να σκεφτούν και να αναφέρουν περιπτώσεις (πραγματικές και μη), στις οποίες γίνεται παραβίαση αυτών των δικαιωμάτων. | | | |